逐瘧鬼
作者：戴昺
朝代：宋

paragraphs: 咄哉瘧鬼何冥愚，沉魄猶滯江流居。
孰云胄出高陽氏，而乃不肖如此歟。
爲妖常闖秋令動，作威又竊炎官餘。
今年恣睢逞暴虐，十戶九室聞嗟吁。
人生一歲一寒暑，自有大瘧纏其軀。
翻手爲凉覆手暖，笑爾禍福纔須臾。
癡兒騃女或汝怖，那能嚇我烈丈夫。
汝不記少陵詩句有神語，子璋髑髏血模糊。
昌黎遣逐更多術，灌毒炷艾揮靈符。
今來古往共憎疾，奈何長惡終不渝。
胡不學鮫人細織冰綃製雲裾，胡不從湘君緩移桂櫂搴芙蕖。
乃甘卑渫賈衆怨，厭禳唾駡無時無。
爾來經旬瞰吾室，再三謝遣猶踟躕。
吾詩吾酒既不廢，汝窮汝技將何如。
大江秋色正瀟灑，明月皎皎風疎疎。
便須悟悔速歸去，嘯儔呼侶相嬉娛。
夜闌吟徹欲就睡，燈花照眼團如珠。
夢回病思砉然散，颯颯風籟生庭梧。